62024CO0826
TIESAS PRIEKŠSĒDĒTĀJA RĪKOJUMS
2025. gada 22. maijā (
*1
)
[Teksts labots ar 2025. gada 30. jūnija rīkojumu]
Apelācija – Personas, kas iestājušās lietā pirmajā instancē – Konfidencialitāte – Informācija, kuras konfidencialitāte tika ievērota pirmajā instancē
Lietā C‑826/24 P
par apelācijas sūdzību atbilstoši Eiropas Savienības Tiesas statūtu 56. pantam, ko 2024. gada 3. decembrī iesniegusi
Eiropas Komisija, ko pārstāv F. Castillo de la Torre, A. Dawes, T. Franchoo un C. Urraca Caviedes, pārstāvji,
apelācijas sūdzības iesniedzēja,
pārējie lietas dalībnieki:
Google LLC
, Mauntinvjū [Mountain View] (Amerikas Savienotās Valstis),
Alphabet Inc
., Mauntinvjū [Mountain View],
ko pārstāv D. Beard, BL, J. Holmes, BL, J. Williams, BL, W. Ellison un C. Jeffs, advocaten, un J. Staples, solicitor,
prasītājas pirmajā instancē,
Surfboard Holding BV
, Zeista [Zeist] (Nīderlande),
Vinden.NL BV
, Reisena [Rijssen] (Nīderlande),
personas, kas iestājušās lietā pirmajā instancē,
TIESAS PRIEKŠSĒDĒTĀJS,
ņemot vērā tiesneses referentes O. Spinjanas‑Matei [O. Spineanu‑Matei] priekšlikumu,
uzklausījis ģenerāladvokāti J. Kokoti [J. Kokott],
izdod šo rīkojumu
Rīkojums
1
Ar apelācijas sūdzību Eiropas Komisija lūdz atcelt Eiropas Savienības Vispārējās tiesas 2024. gada 18. septembra spriedumu lietā Google un Alphabet/Komisija (Google AdSense for Search) (T‑334/19, turpmāk tekstā – pārsūdzētais spriedums, EU:T:2024:634), ar kuru tā atcēlusi Komisijas Lēmumu C(2019) 2173 final (2019. gada 20. marts) par procedūru saskaņā ar LESD 102. pantu un EEZ līguma 54. pantu (Lieta AT.40411 – Google meklēšana (“AdSense”)).
2
Ar dokumentu, kas Tiesas kancelejā iesniegts 2025. gada 27. februārī, Google LLC un Alphabet Inc. lūdz Tiesu attiecībā uz Surfboard Holding BV un Vinden.NL BV, proti, personām, kas iestājušās lietā pirmajā instancē, ievērot konfidencialitāti saistībā ar noteiktu informāciju, kas ietverta atbildes rakstā, kuru tās ir iesniegušas šajā lietā un tā R. 2., R. 3. un R. 4. pielikumā – identiski tam, kā Vispārējā tiesa ievērojusi konfidencialitāti attiecībā uz šo pašu informāciju lietā, kurā tika pasludināts pārsūdzētais spriedums. It īpaši lūgums par konfidencialitātes ievērošanu attiecas uz šī atbildes raksta 66. punktā ietverto informāciju par Google komerciālo stratēģiju, kā arī uz informāciju, kas minēta atbildes raksta R. 2. pielikuma 23., 26., 174., 188., 189., 202., 204., 212., 228., 229., 246. un 283. punktā un 345. zemsvītras piezīmē, R. 2. pielikuma 1. pielikuma 279. un 288. punktā, minētā atbildes raksta R. 3. pielikuma 22. un 68. zemsvītras piezīmē un 68. punktā un R. 4. pielikuma 26. un 28. punktā attiecībā uz konfidenciāliem Google pētījumiem saistībā ar šī uzņēmuma noslēgtajiem līgumiem, tā “Direct Partners” un ienākumiem no to darbības.
3
No lietas, kurā tika pasludināts pārsūdzētais spriedums, materiāliem, kurus Vispārējā tiesa nosūtījusi Tiesai, izriet, ka Vinden.NL un Surfboard Holding attiecīgi ar 2019. gada 16. septembra un 2019. gada 19. septembra procesuālajiem dokumentiem lūdza atļauju iestāties tiesvedībā pirmajā instancē Google prasījumu atbalstam.
4
Ar 2019. gada 26. novembra rīkojumu Vispārējās tiesas desmitās palātas priekšsēdētājs apmierināja šos pieteikumus par iestāšanos lietā un nolēma, ka Surfboard Holding un Vinden.NL tiks nosūtīta tikai visu Google un Alphabet, kā arī Komisijai izsniegto procesuālo dokumentu nekonfidenciālā versija, neskarot šo uzņēmumu tiesības vajadzības gadījumā un tām noteiktajā termiņā iesniegt savus varbūtējos iebildumus pret pieteikumiem par konfidencialitātes ievērošanu, kas varētu uz tām attiekties.
5
Kā izriet no lietas, kurā tika pasludināts pārsūdzētais spriedums, materiāliem, kurus Tiesai nosūtījusi Vispārējā tiesa, šie uzņēmumi, kas kļuvuši par personām, kuras iestājušās lietā pirmajā instancē, nav cēluši iebildumus pret pieteikumiem par konfidencialitātes ievērošanu, kuri tika iesniegti attiecībā uz tiem, tādēļ konfidencialitātes ievērošanas nodrošināšana, ko Vispārējā tiesa ar šo rīkojumu noteica kā pagaidu pasākumu, ir kļuvusi galīga.
6
Tiesas Reglamenta 171. panta 1. punktā ir noteikts, ka apelācijas sūdzību izsniedz pārējiem Vispārējā tiesā izskatītās attiecīgās lietas dalībniekiem. Turklāt saskaņā ar šī reglamenta 172. pantu Vispārējā tiesā izskatītās attiecīgās lietas dalībnieks, kuram ir interese, lai apelācijas sūdzība tiktu apmierināta vai noraidīta, atbildes rakstu uz apelācijas sūdzību var iesniegt divu mēnešu laikā no dienas, kad tam ir izsniegta apelācijas sūdzība. No šīm tiesību normām izriet, ka apelācijas sūdzība, kā arī citi Tiesā iesniegtie procesuālie dokumenti principā tiek izsniegti arī personām, kurām ir atļauts iestāties lietā Vispārējā tiesā.
7
Tomēr, ja lietas dalībnieks lūdz ievērot konfidencialitāti attiecībā uz lietas dalībnieku, kas bija persona, kura iestājusies lietā Vispārējā tiesā, saistībā ar Tiesai iesniegto informāciju, kas jau ir tikusi šādi skatīta tiesvedībā pirmajā instancē attiecībā uz šo lietas dalībnieku, šāda pati konfidencialitātes ievērošana principā ir jāsaglabā tiesvedībā Tiesā (Tiesas priekšsēdētāja rīkojums, 2023. gada 19. janvāris, Google un Alphabet/Komisija, C‑738/22 P, EU:C:2023:44, 5. punkts, kā arī tajā minētā judikatūra).
8
Šajā lietā jānorāda, ka Google un Alphabet lūgums Tiesai noteikt konfidencialitāti attiecībā uz Surfboard Holding, kā arī Vinden.NL saistībā ar informāciju par Google un Alphabet komercstratēģiju, kura ietverta šajā lietā iesniegtā Google un Alphabet atbildes raksta 66. punktā, kā arī tā R. 2. pielikuma 23., 26., 174., 188., 189., 202., 204., 212., 228., 229., 246. un 283. punktā un 345. zemsvītras piezīmē, R. 2. pielikuma 1. pielikuma 279. un 288. punktā, minētā atbildes raksta R. 3. pielikuma 22. un 68. zemsvītras piezīmē un 68. punktā un R. 4. pielikuma 26. un 28. punktā attiecībā uz konfidenciāliem Google pētījumiem saistībā ar šī uzņēmuma noslēgtajiem līgumiem, tā “Direct Partners” un ieņēmumiem no pēdējo minēto darbībām, attiecas uz informāciju, kuras konfidencialitāte jau ir tikusi šādi ievērota lietā, kurā tika pasludināts pārsūdzētais spriedums. Līdz ar to šis lūgums ir jāapmierina un sekretāram ir jāizsniedz Surfboard Holding un Vinden.NL tikai šī atbildes raksta un tā pielikumu nekonfidenciālā versija, kurā šī informācija ir aizklāta.
9
[Labots ar 2025. gada 30. jūnija rīkojumu] Turklāt, ņemot vērā šī rīkojuma 7. punktā atgādināto judikatūru un labas tiesu pārvaldības interesēs, principā konfidencialitāte attiecībā uz Surfboard Holding vai Vinden.NL jāievēro arī saistībā ar informāciju, kas tiks iesniegta šīs apelācijas tiesvedības ietvaros un kuras konfidencialitāte attiecībā uz šiem pašiem lietas dalībniekiem ir tikusi šādi ievērota pirmajā instancē, ja viens no lietas dalībniekiem, kurš ir atsaucies uz šīs informācijas konfidenciālo raksturu pirmajā instancē, to nepārprotami lūdz.
10
Šādos apstākļos tiesas sekretārs izsniedz Surfboard Holding un Vinden.NL tikai visu to procesuālo dokumentu nekonfidenciālās versijas, kuri šajā tiesvedībā jāizsniedz attiecīgi Komisijai vai Google un Alphabet.
Ar šādu pamatojumu Tiesas priekšsēdētājs izdod rīkojumu:
1)
Noteikt konfidencialitātes ievērošanu attiecībā uz Surfboard Holding BV, kā arī Vinden.NL BV saistībā ar informāciju par Google LLC komercstratēģiju, kas ietverta šajā lietā iesniegtā Google un Alphabet Inc
. atbildes raksta 66. punktā, kā arī uz informāciju, kas minēta atbildes raksta R. 2. pielikuma 23., 26., 174., 188., 189., 202., 204., 212., 228., 229., 246. un 283. punktā un 345. zemsvītras piezīmē, R. 2. pielikuma 1. pielikuma 279. un 288. punktā, minētā atbildes raksta R. 3. pielikuma 22. un 68. zemsvītras piezīmē un 68. punktā un atbildes raksta R. 4. pielikuma 26. un 28. punktā attiecībā uz konfidenciāliem Google pētījumiem saistībā ar šī uzņēmuma noslēgtajiem līgumiem, tā “Direct Partners” un ienākumiem no to darbības, un sekretārs izsniedz Surfboard Holding un Vinden.NL tikai šī atbildes raksta un tā pielikumu nekonfidenciālo versija, kurā šī informācija ir aizklāta.
2)
Noteikt konfidencialitātes ievērošanu arī attiecībā uz Surfboard Holding BV un Vinden.NL BV saistībā ar informāciju, kas tiks iesniegta šīs apelācijas tiesvedības ietvaros un kuras konfidencialitāte attiecībā uz šiem pašiem lietas dalībniekiem ir tikusi šādi ievērota pirmajā instancē, ja viens no lietas dalībniekiem, kurš ir atsaucies uz šīs informācijas konfidenciālo raksturu pirmajā instancē, to nepārprotami lūdz. Tiesas sekretārs izsniedz Surfboard Holding un Vinden.NL tikai visu to procesuālo dokumentu nekonfidenciālās versijas, kuri šajā tiesvedībā jāizsniedz attiecīgi Eiropas Komisijai vai Google LLC un Alphabet Inc.
3)
Lēmuma par tiesāšanās izdevumiem pieņemšanu atlikt.
[Paraksti]
(
*1
)	Tiesvedības valoda – angļu.